ཡང་ཁྲོ་བོའི་རྒྱལ་པོ་མི་གཡོ་བའི་སྒྲུབ་པ་མཛད་པའི་ཞག་བདུན་གྱི་ཐོག་ཞལ་དཀར་ནང་དུ་མི་གཡོ་བའི་སྐུ་མཐེབ་སོར་ཙམ་པ་མང་པོ་བྱུང་བ་བགེགས་ཀྱི་སྤྲུལ་པར་མཁྱེན་ནས་ལྷག་མེད་དུ་ཞལ་དུ་གསོལ་བས།དེ་མ་ཐག་བཅོམ་ལྡན་འདས་གཏུམ་པོ་དཀར་པོ་དག་པ་ཡེ་ཤེས་ཀྱི་གཟིགས་ངོར་འཇའ་འོད་ཁ་དོག་སྣ་ཚོགས་ཀྱི་ཀློང་དུ་མངོན་སུམ་དུ་ཞལ་གཟིགས་ཤིང་།བར་ཆད་བདུད་ཀྱི་གཡུལ་ལས་ཡོངས་སུ་རྒྱལ་བས་གནས་དེ་ཉིད་ལ་མི་གཡོ་བྲག་ཕུག་ཅེས་ཡོངས་སུ་གྲགས་ཤིང་།ཕྱིས་ཀྱི་ས་སྐྱའི་བསྟན་འཛིན་ཕལ་མོ་ཆེ་གནས་དེར་བྱོན་ནས་མི་གཡོ་བའི་བསྙེན་སྒྲུབ་ལ་བརྩོན་པའི་རྣམ་ཐར་མང་ངོ་།།